**ΥΠΟΛΟΓΙΣΜΟΣ ΜΟΝΑΔΩΝ ECTS**

Το Ευρωπαϊκό σύστημα μεταφοράς και συσσώρευσης ακαδημαϊκών μονάδων (ECTS) χρησιμοποιείται στην Ευρωπαϊκή ανώτατη εκπαίδευση για την αναγνώριση τίτλων, μαθημάτων και γενικότερα πιστωτικών μονάδων πανευρωπαϊκά. Οι μονάδες ECTS είναι συνδεδεμένες με τα μαθησιακά αποτελέσματα μίας εκπαιδευτικής ενότητας και πιστοποιούν ότι ένας εκπαιδευόμενος έχει συσσωρεύσει επιτυχώς ένα συγκεκριμένο αριθμό μονάδων ως προς συγκεκριμένα μαθησιακά αποτελέσματα (μάθημα, ειδίκευση, επαγγελματική εκπαίδευση κ.ο.κ.). Δίνεται μάλιστα η δυνατότητα αναγνώρισης μαθημάτων πανευρωπαϊκά υπό την έννοια ότι οι όποιες αναγνωρισμένες μονάδες ECTS ως προς συγκεκριμένα μαθησιακά αποτελέσματα μεταφράζονται σε αντίστοιχα μαθησιακά αποτελέσματα που έχουν εξεταστεί επιτυχώς πανευρωπαϊκά. Για παράδειγμα, ένας φοιτητής που έχει συγκεντρώσει 30 πιστωτικές μονάδες για ένα μάθημα προπτυχιακού επιπέδου και επιθυμεί να μεταβεί σε άλλο ίδρυμα ανώτατης εκπαίδευσης στην Ευρώπη, υπάρχει η δυνατότητα να του αναγνωριστεί στο ίδρυμα υποδοχής ότι έχει εξεταστεί επιτυχώς σε αντίστοιχο μάθημα με παρόμοια μαθησιακά αποτελέσματα. Ουσιαστικά αποτελεί ένα εργαλείο φοιτητικής κινητικότητας και το οποίο χρησιμοποιείται ως βασικό εργαλείο στα προγράμματα Erasmus ή διιδρυματικά μεταπτυχιακά.

Όπως αναφέρεται και στην επίσημη ιστοσελίδα της Ευρωπαϊκής Επιτροπής[[1]](#footnote-1) και στο εγχειρίδιο χρήσης ECTS[[2]](#footnote-2), 60 μονάδες ECTS ισοδυναμούν με ένα πλήρες έτος προπτυχιακών σπουδών. Σε ένα κανονικό ακαδημαϊκό έτος, αυτές οι μονάδες κατανέμονται συνήθως σε διάφορες μικρότερες ενότητες του προγράμματος σπουδών. Ένας κλασικός «σύντομος κύκλος απόκτησης τυπικών προσόντων» περιλαμβάνει 90 - 120 μονάδες ECTS. Το δίπλωμα «πρώτου κύκλου σπουδών» (πτυχίο) αποτελείται είτε από 180 είτε από 240 μονάδες ECTS. Συνήθως, το δίπλωμα «δεύτερου κύκλου σπουδών» (μεταπτυχιακό) ισοδυναμεί με 90 ή 120 μονάδες ECTS.

Η λογική χρήσης συνίσταται στο ότι σε ένα ακαδημαϊκό έτος αντιστοιχεί ένας συγκεκριμένος αριθμός ωρών απασχόλησης. Αν το πρόγραμμα είναι πλήρους απασχόλησης τότε οι ώρες ενασχόλησης είναι αντίστοιχες με αυτές ενός εργαζόμενου πλήρους απασχόλησης. Ενώ δεν υπάρχει δεσμευτική οδηγία από το Υπουργείο ως προς την αντιστοίχιση μονάδων ECTS και ωρών ενασχόλησης, ορίζεται από το ΚΕΔΙΒΙΜ ότι ένα έτος έχει 1680 ώρες απασχόλησης επί συνόλου 60 μονάδων ECTS, ήτοι **1 μονάδα ECTS = 28 ώρες.** Σύμφωνα με αυτή την αντιστοίχιση ένα μάθημα προπτυχιακού επιπέδου με 6 μονάδες αντιστοιχεί σε 168 ώρες φόρτου εργασίας, ενώ ένα μάθημα μεταπτυχιακού επιπέδου με 7 μονάδες αντιστοιχεί σε 196 ώρες.

**Κατά το σχεδιασμό των εκπαιδευτικών προγραμμάτων που προσφέρονται μέσω του ΚΕΔΙΒΙΜ θα πρέπει:**

* Οι πιστωτικές μονάδες να αντιστοιχούν ρεαλιστικά στο φόρτο εργασίας της προσφερόμενης εκπαιδευτικής ενότητας, λαμβάνοντας επίσης υπόψη την παραπάνω αντιστοίχιση με τις πιστωτικές μονάδες που λαμβάνουν προπτυχιακά ή μεταπτυχιακά προγράμματα σπουδών.
* Τα μαθησιακά αποτελέσματα να είναι εκφρασμένα σύμφωνα με γενικές παραδεκτές αρχές, με έμφαση το επιθυμητό επίπεδο σπουδών. Δηλαδή, τα μαθησιακά αποτελέσματα θα πρέπει να είναι σαφώς εκφρασμένα ώστε να γίνεται αντιληπτό εάν το επίπεδο μάθησης είναι προπτυχιακού επιπέδου ή μεταπτυχιακού επιπέδου.
* Τα μαθησιακά αποτελέσματα θα πρέπει να αξιολογούνται επαρκώς και καταλλήλως και ο τρόπος αυτός να αναφέρεται σαφώς στο syllabus του μαθήματος / εκπαιδευτικής ενότητας.
* Αν οι πιστωτικές μονάδες είναι αντίστοιχες με αυτές ενός πανεπιστημιακού μαθήματος, να είναι εμφανής η αντιστοιχία από τις εκπαιδευτικές δραστηριότητες, την έκταση και εμβάθυνση της ύλης και από τον τρόπο αξιολόγησης.

Στον παρακάτω πίνακα θα πρέπει να υπολογίσετε τον αριθμό πιστωτικών μονάδων για την προσφερόμενη εκπαιδευτική ενότητα.

|  |  |
| --- | --- |
| **ΠΙΝΑΚΑΣ ΥΠΟΛΟΓΙΣΜΟΥ ΜΟΝΑΔΩΝ ECTS** | |
| ***Δραστηριότητα*** | ***Φόρτος Εργασίας Εξαμήνου***  ***[1 μονάδα ECTS = 28 ώρες]*** |
| Διαλέξεις |  |
| Σεμινάρια |  |
| Εργαστηριακή Άσκηση |  |
| Άσκηση Πεδίου |  |
| Μελέτη & Ανάλυση Βιβλιογραφίας |  |
| Φροντιστήριο |  |
| Πρακτική |  |
| Διαδραστική Διδασκαλία |  |
| Εκπαιδευτικές επισκέψεις |  |
| Εκπόνηση εργασίας (project) |  |
| Συγγραφή εργασίας |  |
| Χρόνος προσωπικής μελέτης |  |
| Άλλο… (παρακαλώ καθορίστε) |  |
|  |  |
| **Σύνολο Μαθήματος** |  |

1. <https://education.ec.europa.eu/el/education-levels/higher-education/inclusive-and-connected-higher-education/european-credit-transfer-and-accumulation-system> [↑](#footnote-ref-1)
2. <https://op.europa.eu/en/publication-detail/-/publication/da7467e6-8450-11e5-b8b7-01aa75ed71a1> [↑](#footnote-ref-2)